
Aseiniad ECAD6008: Rhan 1
	Targedau / Targets
	Sut rydych wedi gweithio ar hwn /
How you have worked on this
	Ceir enghraifft ar /
An example can be found on

	[bookmark: cysill]Targed/Target 1 
Parhau i prawf-ddarllen y gwaith yn hollol drwyadl cyn cyflwyno gan ffocysu ar y defnydd o ei/eu (unigol/lluosog), treigliadau a ffurf y ferf (adolygu sesiynau Gloywi Iaith).

	Parhaus i brawf ddarllen fy ngwaith yn hollol drwyadl gan ail-ddarllen fy ngwaith a rhoi’r holl aseiniad trwy Cysill. 
	Gwelir hyn trwy gydol yr aseiniad. 

	Targed/Target 2
Ymgysylltu gyda mwy o ffynonellau academaidd ym myd addysg yn hytrach na ffynonellau academaidd meddygol.

	Ymdrechais i ymchwilio i mewn i ffynonellau academaidd ym myd addysg yn lle ffynonellau meddygol ar gyfer yr aseiniad yma. Cyfeiriais tuag at ffynonellau megis Llywodraeth Cymru, Donaldson, a damcaniaethwyr megis Jean Piaget. 
	Gwelir esiamplau ar y tudalennau canlynol:
Tud 15
Tud 18
Tud 




	Templed Profiad Proffesiynol 1:
	Asesu ar gyfer dysgu a darllen ehangach a chanfyddiadau ymchwil.

	Safon Addysgeg
	Asesu ar gyfer Dysgu.

	Beth wnaethoch chi a pham?
	Yn fy ail brofiad dysgu arsylwais ar fy mentor dosbarth yn defnyddio byrddau gwyn er mwyn asesu dealltwriaeth disgyblion ym mlwyddyn 5 yn gyson yn lle dim ond cwestiynu nhw ar lafar gan ddefnyddio cwestiynau agored neu gaeedig. Dangosa Baas et al (2015) bod defnyddio gwahanol strategaethau yn gallu bod yn fwy effeithiol er mwyn asesu dealltwriaeth y disgyblion o'r wers, a gall hyn dibynnu ar y dosbarth, a’r fath o sefyllfa ar y pryd.

Gwnes i lawer o ddarllen ehangach ac ymchwilio ar ôl gweld fy mentor ddosbarth yn defnyddio’r strategaeth yma er mwyn casglu gwybodaeth am bwrpas ac effaith y fath yma o asesu, a thrafodais y strategaeth yma o fewn ddyfnder yn fy aseiniad ECAD-5008 (gwelir hyn ar dudalen 6-7 yn yr aseiniad). Yn yr aseiniad yma, archwiliais i mewn i’r pethau cadarnhaol a negyddol wrth ddefnyddio byrddau gwyn er mwyn asesu disgyblion, a’r fath o sefyllfaoedd lle'r oedd y strategaeth yma yn gweithio yn well.

Hyd yn oed dechreuais weld y strategaeth yma yn digwydd yn fy lleoliad ail ar lawr y dosbarth, dewisais i barhau i ymchwilio i mewn i’r fath o asesu yma, a threialu hyn fy hunain yn fwy yn fy lleoliad olaf er mwyn gweld os roedd y fath yma o asesu yn mynd i weithio i fi fel athrawes. Hyd yn oed gwelais dystiolaeth gan Smith et al (2005) oedd yn dweud bod defnyddio byrddau gwyn ddim yn cael effaith ar gyflawniad academaidd disgyblion, roeddwn am dreialu hyn gyda fy nosbarth fy hun gan edrych ar glymiad y disgyblion i’r wers, a’r effaith o ddefnyddio’r byrddau gwyn fel strategaeth asesu.

Dewisais i ddefnyddio byrddau gwyn ar lawr y dosbarth gyda phethau fel cwisiau ar ddiwedd gwersi i asesu dealltwriaeth y disgyblion o’r gwaith, neu fel math o ymarfer gloywi ar ddechrau’r gwersi er mwyn gweld faint roedd y plant wedi cofio o’r gwersi cyn.

	Beth rydych chi wedi’i ddysgu?
	Ar ôl treialu’r strategaeth yma dros gyfnod o 8 wythnos yn fy lleoliad olaf, gwelais yr effaith cafodd y fath o asesu yma ar ddiddordeb y plant i’r ddysgu, ac i’r gwersi oedd wedi cael i ddysgu. Cymerais lawer o amser yn darllen amdano’r pethau cadarnhaol a negyddol amdano’r fath yma o asesu yn y dosbarth yn amser fy hunain, ond un peth safodd allan i mi oedd y ffaith fy mod i wedi gallu ennyn diddordeb y disgyblion yn fwy, ac roedd hyn hefyd yn hybu cyfranogiad y disgyblion i’r wers neu waith ar y pryd (Chen et al, 2020). 

Defnyddiais y fath o asesu yma yn bron pob gwers gyda’r disgyblion, a gydag amrywiaeth eang o bynciau/meysydd dysgu a phrofiad gwahanol. Yn benodol, dewisais i ddefnyddio’r byrddau gwyn mewn ffurf cwis lle'r oedd rhaid i’r disgyblion rhoi’r ateb i’r cwestiwn oedd yn ymddangos ar y bwrdd gwyn rhyngweithiol i lawr ar eu byrddau gwyn nhw. Enghraifft lle gweithiodd hyn yn dda oedd gyda gwersi Iaith, megis gwersi Saesneg lle roeddwn yn asesu eu dealltwriaeth o idiomau. Rhoddais bedwar gwahanol idiom, ac roedd rhaid iddyn nhw ddewis A, B, C neu D, ac ysgrifennu’r ateb ar eu byrddau gwyn, ac ar ôl munud roeddwn yn gofyn i bawb i ddangos eu hatebion (gwelir llun o’r plant yn defnyddio’r byrddau gwyn).

Darllenais dystiolaeth gan Andersson a Palm (2017) oedd yn dangos bod defnyddio byrddau gwyn er mwyn asesu yn ffordd dda ar gyfer athrawon oherwydd roedden nhw’n gallu asesu pawb ar yr un pryd, a chael syniad da o hyder y disgyblion yn ymwneud a’r gwaith. Gwelais hyn yn gywir oherwydd wrth edrych ar fwrdd gwyn pob disgybl, roeddwn yn syth yn gallu gweld pwy oedd ddim wedi deall y cwestiynau, ac yna roeddwn yn gallu meddwl am beth oedd y camau nesaf i fi fel athrawes.

Wrth ddarllen i mewn i lenyddiaeth, dysgais fod plant oedd yn dysgu trwy chwarae gemau, neu feddwl bod nhw’n chwarae gemau yn gallu cael effaith cadarnhaol ar sgiliau meddwl beirniadol ac ymglymiad y disgyblion i’r gwaith (Mao et al, 2021). O ganlyniad i hyn, wrth wneud y cwisiau yn gyson, gwelais fod y disgyblion yn fwy tebygol o gymryd rhan oherwydd roedden nhw’n gweld y gweithgaredd yma fel math o gem, ac nid fel ffordd o asesu nhw. Nid dim ond fi oedd wedi gweld hyn yn effeithiol, ond roedd fy mentor dosbarth hefyd wedi gweld yr effaith roedd y fath yma o asesu yn creu ar y dosbarth (gwelir nodyn o fy mentor ddosbarth yn fy nydd lyfr yn dweud bod defnyddio byrddau gwyn wedi bod yn effeithiol). 

Oherwydd roeddwn i wedi gwneud ymchwil i mewn i’r ffurfiau gorau o ychwanegu’r fath yma o asesu i mewn i’r dosbarth, a’r sefyllfaoedd gorau i wneud hyn, elwodd dysgu’r plant oherwydd roedd y plant yn cael hwyl yr un pryd a fi yn asesu pob disgybl yn y dosbarth. Nad oedd y strategaeth yma yn un anodd, ac nad oedd e’n cymryd llawer o amser, felly roeddwn hefyd wedi gallu bod yn gyson trwy wneud hyn bron pob dydd gyda’r disgyblion, felly roedden nhw wedi dod yn gyfarwydd gyda defnyddio’r byrddau gwyn er mwyn ateb cwestiynau. Pob dydd wnaethon ni mathemateg pen er mwyn ymarfer sgiliau adio, tynnu, lluosi ayyb, felly o leiaf 20 munud pob dydd cafodd byrddau gwyn eu defnyddio er mwyn asesu’r disgyblion, hyd yn oed mewn gwersi gloi.

	Beth nesaf?
	Nesaf, byddaf yn darllen hyd yn oed yn fwy eang amdano’r cryfderau a gwendidau o ddefnyddio byrddau gwyn, ond hefyd pa ffurfiau arall gallaf ddefnyddio byrddau gwyn ar lawr y dosbarth.  Byddaf hefyd yn gwneud mwy o ymchwil i mewn i wahanol fathau o strategaethau asesu ar gyfer dysgu gallaf dreialu a defnyddio yn y dyfodol fel athrawes wrth gymryd i mewn i ystyriaeth y fath o ddisgyblion o fy mlaen ar y pryd. 

Parhaf i ychwanegu'r strategaethau asesu ar gyfer dysgu penodol i mewn i bob cynllun gwers byddaf yn gwneud er mwyn sicrhau bod asesu yn digwydd yn gywir ac yn gyson, ac yn digwydd trwy gydol y gwersi, ac nid dim ond ar y dechrau ac ar y diwedd. I herio fy hunain, byddaf hefyd yn ceisio darllen i mewn i’r fath o strategaethau gallaf ddefnyddio er mwyn asesu’r disgyblion yng nghanol gwersi, ac yn unigol/o fewn grwpiau bach. Credaf fod darllen yn ehangach a defnyddio canfyddiadau ymchwil yn ffordd effeithiol er mwyn casglu gwybodaeth ac adborth ar gyfer sut i fod yn athro/athrawes effeithiol i ddysgwyr y dyfodol, a byddaf yn parhau i wneud hyn trwy fy ngyrfa fel athrawes.



	Templed Profiad Proffesiynol 2:
	Profiadau dysgu cyfunol.

	Safon Addysgeg
	Defnyddio repertoire eang o ddulliau addysgu.

	Beth wnaethoch chi a pham?
	Cynlluniais wers ar Fathemateg a Rhifedd yn ymwneud a symiau adio a chyfri. Dewisais i wneud y wers yma mas tu fas yn yr awyr agored gyda’r plant, gan ymarfer y sgiliau cyfri ac adio wrth wneud gweithgareddau ymarferol gydag adnoddau fel peli, hwpiau a bagiau ffa. Felly, cafodd y disgyblion y cyfle i weithio fel partneriaid, ac yn annibynnol tu fas ar y buarth gan wneud amrywiaeth o gemau a gweithgareddau.

Penderfynais gynllunio’r wers yma i ddarparu profiadau dysgu cyfunol i’r disgyblion ar yr un pryd ag ymarfer sgiliau rhifau. Dewisais wneud y tu allan o’r dosbarth yn amgylchedd allanol er mwyn cadw diddordeb y plant yn fwy wrth wneud y tasgau. Er mwyn gefnogi beth roeddwn am gynllunio, gwelais ymchwil oedd yn dadlau bod chwarae neu ddysgu yn yr awyr agored yn gallu cael effaith cadarnhaol ar addysg a datblygiad plant (Bento a Dias, 2017). O ganlyniad i hyn, roeddwn am ddarparu mwy o gyfle i’r disgyblion i ddysgu gwersi sylfaenol fel cyfri gyda rhifau syml o fewn i gyd-destun ymarferol o fewn amgylchedd allanol yr ysgol.

	Beth rydych chi wedi’i ddysgu?
	Wrth adlewyrchu ar y profiad yma, dysgais fod disgyblion yn elwa o wneud gwersi cyffredin allan yn yr awyr agored yn lle ar lawr y dosbarth. Yn y wers, roedd rhaid iddynt daflu bagiau ffa yn yr hwpiau cywir oedd yn cyd-fynd gyda'r swm, er enghraifft 1 adio 1. Yn lle eistedd i lawr ar gadair yn y dosbarth ac ysgrifennu’r symiau i lawr, defnyddio nhw eu synhwyrau o glywed, cyffwrdd a gweld er mwyn gwneud y dasg yn llwyddiannus.

I ychwanegu, nid dim ond sgiliau mathemateg oedd yn datblygu yn y wers yma, ond roedd rhaid i’r disgyblion cyfri faint o amseroedd roedden nhw wedi taflu/rolio/cicio’r peli at eu partneriaid, felly roedd rhaid iddyn nhw gyfathrebu hefyd. Gwelais fod y disgyblion wedi ffocysu yn well wrth wneud y dasg yma mas tu fas i gymharu â gwneud mathemateg yn y dosbarth, a ddangosir tystiolaeth gan Scott et al (2022) bod yr awyr agored yn gallu cael effaith dda ar ddatblygiad sgiliau iaith, cyfathrebu a chymdeithasu ar y plant.

Pwysleisia 2 o’r 12 egwyddor addysgeg Donaldson (2015) bod cael cymysgedd o ddulliau creadigol ac arloesol yn creu profiadau dysgu cyfunol dda, a gwelais y pwysigrwydd o rain yn fy ngwers i. Oherwydd roedd yna gymysgedd o weithgareddau yn mynd ymlaen ar yr yn bryd yn ymwneud a’r un ffocws, nad oedd y disgyblion wedi diflasu, a chynyddodd eu dealltwriaeth o symiau syml gan gyfri mewn gwahanol ffurfiau gydag adnoddau gwahanol.


	Beth nesaf?
	Gwelaf fod llenyddiaeth a fy mhrofiad i wedi amlygu bod disgyblion yn mwynhau ac yn elwa o brofiadau dysgu cyfunol, sydd wedyn yn rhoi’r cyfle iddyn nhw i weithio yn annibynnol neu gydweithio yn yr awyr agored er mwyn datblygu yn sgiliau penodol. O ganlyniad i hyn, byddaf yn parhau i gynllunio mwy o wersi sydd yn cynnwys llawer o ddulliau addysgu gwahanol a phrofiadau dysgu cyfunol, fel esbonia Donaldson (2015). 

Yn y dyfodol byddaf hefyd yn ceisio rhoi mwy o gyfleoedd i blant cyfnod allweddol 2 i gael profiadau dysgu cyfunol, a gwersi yn yr awyr agored. Y rheswm dros hyn yw rydw i’n teimlo bod llawer o blant henaf yr ysgol ddim yn cael yr un cyfleoedd a’r ddysgu sylfaen ynglŷn â phrofiadau dysgu cyfunol, neu wersi mas tu fas, ac mae hynny dal yr un mor bwysig â phlant o fewn cyfnod allweddol 2. Gobeithiaf fod amrywiaeth o ddisgyblion o oedrannau gwahanol yn gallu elwa o’r profiadau dysgu cyfunol yn y dyfodol.



	Templed Profiad Proffesiynol 3
	Cyd-destunau bywyd go iawn, dilys a rheoli’r amgylchedd dysgu.

	Safon Addysgeg
	Cyd-destunau dilys bywyd go iawn

	Beth wnaethoch chi a pham?
	Yn ystod fy ail leoliad, gwnes i lawer o wersi lle'r oedd yna “cylchdroi” yn digwydd. Cylchdroi yw pryd mae cyfres o weithgareddau gwahanol yn mynd ymlaen ar yr un pryd yn ymwneud a’r un thema neu bwnc. Dewisais i ddefnyddio’r dull o gylchdroi er mwyn gwneud gwers Mathemateg i ddysgu am bwyso o fewn cyd-destunau bywyd go iawn. Dywedwyd Donaldson (2015) bod dysgu gwersi o fewn gyd-destun neu sefyllfaoedd bywyd go iawn, dilys yn gallu bod yn hanfodol ar gyfer datblygiad y disgyblion.

Felly, cynlluniais bedwar gwahanol dasg ar gyfer y gwersi, a wnaeth y wers yma rhedeg dros gyfnod o ddiwrnodau. Esbonia’r Cwricwlwm i Gymru (2022) bod angen i ddisgyblion i fod yn chwilfrydig, ac er mwyn gwneud hyn o fewn y testun o Fathemateg, dewisais i wneud y pedwar gwahanol dasg, sef defnyddio cloriannau i bwyso gwrthrychau, darllen graddfa i’r uned agosaf, trosi unedau mesur o gilogramau i gramau (a gramau i gilogramau) a chyfateb gramau gyda chilogramau ar ffurf gem “Twister”. Gwelir y cynllun gwers er mwyn cael esboniad dwfn o gyfarwyddiadau a phwrpas y tasgau yn y wers. 

Ond, er mwyn gwneud yn siŵr bod y trosglwyddiadau rhwng tasgau a’r rheolaeth amgylchedd dysgu cyffredinol yn llwyddiannus trwy gydol, defnyddiais y dull o amserydd gweledol ar y bwrdd gwyn rhyngweithiol (gwelir llun o’r amserydd defnyddiais ar waith). Parodd pob tasg tua 45 munud yr un, felly ar ôl i’r amserydd mynd bant, roedd rhaid i’r disgyblion symud i’r dasg nesaf. Oherwydd roedd 18 o ddisgyblion yn y dosbarth, roeddwn eisiau gwneud yn siŵr bod trefn yn digwydd wrth i’r disgyblion newid tasgau, wrth wneud y tasgau a bod y disgyblion yn deall y camau nesaf, a sut i drosglwyddo yn annibynnol ac yn llwyddiannus heb fy mod i’n gorfod stopio’r holl wers a chael sylw'r plant er mwyn atgoffa nhw i symud i’r dasg nesaf ar ôl y 45 munud.

	Beth rydych chi wedi’i ddysgu?
	Wrth adlewyrchu ar y wers, a’r effaith cafodd ar y dysgwyr, ddysgais fod defnyddio cyd-destunau bywyd go iawn wrth wneud gwaith wedi bod yn hanfodol ar gyfer eu datblygiad o ddeall y byd go iawn. Yn lle dim ond cael y disgyblion i drosi’r mesuriadau gwahanol, pwyson nhw bethau go iawn ar glorian er mwyn ymarfer sut i ddefnyddio un ar gyfer pethau fel coginio. Gwelais fod hyn hefyd wedi hybu nhw i ddarllen y clorian yn gywir, a chafodd hyn effaith cadarnhaol ar pan symudon nhw ymlaen i ddarllen graddfa i’r uned agosaf, neu drosi’r unedau mesur gwahanol oedd yn y tabl (cyfeiria at luniau gwaith y disgyblion).

Elwodd y dysgwyr o chwarae’r gêm “Twister” er mwyn ymarfer trosi a mesuriadau, ac oherwydd defnyddiais wahaniaethu ar gyfer y cardiau, roedd pob disgybl wedi cael hwyl wrth ymarfer trosi a darllen unedau cilogramau/gramau. Roedd y gweithgaredd yma hefyd yn fath o gystadleuaeth rhwng y grwpiau, felly roedd pawb eisiau cymryd rhan a gwneud yn dda. Deallodd  y disgyblion yn union beth i wneud oherwydd chwaraeon nhw’r gêm o “Twister”  cyffredin o’r blaen, felly roedden nhw’n deall y rheolau, a ni chymerodd hi lawer o amser i’r disgyblion i ddod yn hyderus wrth orfod darganfod y cardiau cywir i gyd-fynd a’r pwysau cywir. 

Hyd yn oed roedd yna bedwar tasg wahanol yn mynd ymlaen, roedd pob plentyn ar dasg, ac nad oedd angen llawer o gymorth arnyn nhw oherwydd esboniais bob tasg cyn dechrau’r cylchdro. Sylwais fod y disgyblion wedi dysgu gymaint oherwydd roedd yna amrywiaeth o dasgau ymarferol iddyn nhw i wneud yn lle dim ond eistedd lawr ar gadair a dysgu. Trafodwyd O’Neill a Short (2023) bod cael disgyblion mewn cysylltiad gyda chyd-destunau bywyd go iawn yn effeithiol iawn ar gyfer datblygiad academaidd a phersonol ddisgyblion, a gwelais hyn yn iawn wrth ddysgu’r gwersi yma o fewn i’r dosbarth gyda’r disgyblion blwyddyn 5.

O ganlyniad i’r disgyblion gwneud y tasgau amrywiol o ymarferol ac ysgrifenedig, roedden nhw wedi dysgu amdano’r un pwnc mewn llawer o wahanol ffurfiau. Gwelais fod y disgyblion yn gyffrous i ddysgu amdano bwysau oherwydd bod e’n teimlo yn o iawn wrth iddyn nhw orfod pwyso gwrthrychau o gwmpas y dosbarth, ddarllen cloriannau go iawn, a hefyd amcangyfrif pwysau pethau wrth ddefnyddio eu dealltwriaeth o’r gwaith. Oherwydd hyn, roedd y plant wedyn yn cael gwell syniad o sut i bwyso pethau wrth greu bomiau baddon, a heb wneud y gwersi yna cyn, ni fydden nhw wedi bod yn hyderus o gwbl.

Trwy gydol y gwersi, gwelais fod defnyddio’r amserydd gweledol ar y bwrdd gwyn yn effeithiol iawn er mwyn rheoli amgylchedd y dosbarth. Gweithiodd y disgyblion yn dda, a chwblhaodd bron pob plentyn pob tasg ar amser. Yn wahanol i fel arfer lle nad oedd y disgyblion yn gorffen gwaith ar amser, y tro yma, fe wnaeth y disgyblion defnyddio eu hamser yn effeithiol oherwydd roedden nhw’n gallu gweld faint o amser oedd ar ôl gyda nhw i gwblhau’r dasg cyn symud ymlaen i’r dasg nesaf. Sylweddolais hefyd bod sŵn y dosbarth ddim mor uchel â fel arfer oherwydd roedd y disgyblion ar dasg, a ddim yn tynnu sylw gymaint. 

Y tro cyntaf aeth yr amserydd bant, roedd yna rhai disgyblion nad oedd yn siŵr o ble i fynd nesaf, ac wedi drysu tipyn, ond ar ôl wneud e am yr ail waith, roedd y disgyblion wedi deall y drefn a symud o un gweithgaredd i’r llall heb ffws. Nad oedd y disgyblion yn gyfarwydd gyda defnyddio amserydd gweledol er mwyn rheoli’r amgylchedd dysgu, ond gweithiodd hyn yn dda iawn er mwyn cadw popeth dan reolaeth. 

Oherwydd gweithiodd hyn mor dda yn y gwersi cylchdro pwysau, defnyddiais hyn ar gyfer amseri wersi yn gyffredinol, ac ar gyfer gwersi cylchdroi eraill. Dangosa Kasson a Wilson (2017) tystiolaeth bod defnyddio amserydd gweledol yn effeithiol er mwyn gwneud yn siŵr bod y disgyblion ar dasg, ac i gael trosglwyddiadau mwy llyfn, a chytunaf gyda hyn gan adlewyrchu ar fy mhrofiadau i o ddefnyddio hyn er mwyn rheoli’r amgylchedd dosbarth.


	Beth nesaf?
	Y cam nesaf i fi fel myfyrwraig yw ymchwilio i mewn i’r Cwricwlwm i Gymru er mwyn cael mwy o syniadau ar sut gallaf ddysgu gwersi mewn ffurfiau o gyd-destunau go iawn ar lawr y dosbarth, megis gwersi ar y Dyniaethau neu Wyddoniaeth a Thechnoleg. Parhaf i ddefnyddio cylchdroi ar gyfer gwersi cyd-destunau bywyd go iawn er mwyn gwneud y gwersi yn hwylus ac yn ddiddorol ar gyfer y disgyblion. 

Byddaf yn ceisio treialu defnyddio’r amserydd gweledol yn y dyfodol yn fy trydydd lleoliad er mwyn asesu eu heffeithiolrwydd gyda grŵp gwahanol o blant o fewn i ysgol. Wrth wneud hyn, byddaf yn gallu gweld os yw’r strategaeth yma o reoli’r amgylchedd dysgu yn gweithio ar gyfer amrywiaeth o oedrannau a blynyddoedd gwahanol, neu dim ond ar gyfer rhai penodol. Y tro nesaf byddaf yn ceisio defnyddio amserydd tywod yn lle oherwydd gwelir tystiolaeth yn dweud bod defnyddio hynny yn gallu bod yn ffordd dda o reoli’r dosbarth ac amgylchedd dysgu yn lle ar y bwrdd gwyn rhyngweithiol (Sakr a Scollan, 2019). Felly, byddaf yn parhau i ymchwilio i mewn i dechnegau gwahanol i fod yn athrawes effeithiol er mwyn cael rheolaeth dda o’r dosbarth, gwneud yn siŵr fy mod fy ngwersi yn ymwneud a chyd-destunau bywyd go iawn trwy dasgau hwylus, ymarferol ac amrywiol, a gwneud yn siŵr fy mod i’n cael rheolaeth gadarnhaol ar y dosbarth a’r disgyblion o fy mlaen.




	Templed Profiad Proffesiynol 4
	Themâu trawsgwricwlaidd a Gwerthuso newid mewn arfer.

	Safon Addysgeg
	Themâu traws-gwricwlaidd

	Beth wnaethoch chi a pham?
	Ar ôl dderbyn targed o ddefnyddio gwersi trawsgwricwlaidd yn fy adroddiad diwedd PAP 1 (gwelir fy adroddiad sydd wedi atodi), dewisais i barhau i weithio ar hyn yn gyson dros y ddau leoliad diwethaf. Ceisiais gynllunio gwersi trawsgwricwlaidd yn fy ail leoliad gyda disgyblion blwyddyn 5, ond roeddwn dal dim yn hapus gyda fy natblygiad yn y sgil yma ar ôl gorffen PAP 2, felly dewisais i werthuso a newid mewn arfer ar gyfer fy lleoliad olaf. Nad oeddwn wedi dysgu pethau allan o fy mharth cysur yn gyson yn fy ail leoliad, ac felly penderfynais i werthuso fy newid mewn arfer o gynllunio gwersi trawsgwricwlaidd gwell yn PAP 3.

Wrth edrych yn nol ar fy mhrofiadau eraill, deallais fy mod i ddim wedi gallu gwneud llawer o wersi Gwyddoniaeth yn benodol, a gwelais fy mod yn gallu ychwanegu llawer o feysydd dysgu a phrofiad eraill yn y wers roeddwn am ddysgu yn ymwneud a haenau’r fforest law’r Amason. Dadleua Barnes (2015) bod gwneud gwersi trawsgwricwlaidd yn gallu cynhyrchu mwynhad o’r disgyblion, ac wedyn yn adeiladu cymhelliad tuag at ddysgu pethau newydd.

Felly, roeddwn am ddatblygu fy sgil o gynllunio gwersi trawsgwricwlaidd gan ddefnyddio Gwyddoniaeth a Thechnoleg fel fy ffocws, yn lle rhywbeth cyffredin fel Iaith neu Fathemateg, ac ychwanegu pethau gwahanol i mewn i’r wers, megis celf, iaith a defnyddio TGCh er mwyn ymchwilio. Fel esbonia’r Cwricwlwm i Gymru (Llywodraeth Cymru, 2022), mae defnyddio sgiliau trawsgwricwlaidd yn gallu datblygu sgiliau eraill, megis y cyfle i’r disgyblion i ddysgu a gweithio yn annibynnol wrth ddatblygu syniadau neu ddatrys problemau.  

O ganlyniad i hyn, cynlluniais wers lle'r oedd rhaid i’r disgyblion wneud cyfres o dasgau gwahanol er mwyn dysgu am haenau’r fforest law’r Amason yn llwyddiannus. Roedd y tasgau yn cynnwys creu tabl, labelu’r haenau yn gywir yn y tabl gan ddewis y diffiniadau cywir, defnyddio creadigrwydd gan lunio creu llun y fforest law, labelu’r haenau gan ddefnyddio lluniau o’r  anifeiliaid cywir, ac ymchwilio i mewn i’r fath o anifeiliaid oedd yn byw yno er mwyn gallu ysgrifennu amdanyn nhw yn y tabl (gwelir y cynllun gwers sydd wedi atodi).


	Beth rydych chi wedi’i ddysgu?
	Wrth wneud y wers yma gan ychwanegu’r elfennau gwahanol o’r cwricwlwm i mewn i fy ngwers, gwelais fy mod wedi newid fy arfer o yn lle dim ond ffocysu ar Wyddoniaeth, neu Iaith, roeddwn wedi cyfuno nhw er mwyn creu gwers ddiddorol ac effeithiol i’r disgyblion blwyddyn 5 a 6. Oherwydd roedd yna cymysg o weithgareddau gwahanol i’r disgyblion i wneud, roedden nhw ar dasg yn llawer fwy na beth oedden nhw o fewn i wersi nad oedd yn drawsgwricwlaidd. O greu’r tabl eu hunain, i ddatrys problemau gan orfod labelu’n gywir, i orfod defnyddio’r lliwiau cywir er mwyn creu’r llun yn gywir, a defnyddio’r we yn effeithiol er mwyn i ymchwilio ar gyfer y wers, gweithiodd hyn yn dda ar gyfer y disgyblion yn y dosbarth.

Oherwydd cymerais ymagwedd wahanol tuag at ffocws y wers, a rhoddais y cyfle i’r disgyblion i weithio yn fwy creadigol ac annibynnol na fel arfer, roeddwn i wedi datblygu yn y sgil o allu creu gwersi oedd yn fwy trawsgwricwlaidd. Gwelais dystiolaeth gan Wulanningtyas a Fauzan (2022) oedd yn dangos bod ychwanegu creadigrwydd (Y Celfyddydau Mynegiannol) rhyw faint i mewn i wersi yn gallu cael effaith cadarnhaol ar ddysgu’r disgyblion yn annibynnol, a gwelais fod hyn yn wir gyda fy nosbarth i yn benodol. O ganlyniad i hyn, gwelais yr effaith cadarnhaol cafodd hyn ar y sgiliau gwahanol y disgyblion, a gwelais hefyd fy mod i fel athrawes wedi cymryd y targed o PAP 1, a gweithio allan o’r bocs er mwyn creu’r wers yma ar gyfer fy nosbarth. 

Yn lle cadw at beth roeddwn yn gyfforddus gyda, dewisais i gymryd y cyngor o fy adroddiad PAP 1, profiadau o PAP 2, a chyngor oddi wrth fy mentor dosbarth yn PAP 3 er mwyn gweld beth roeddwn am newid i wella yn y sgil yma, a sut i greu’r gwersi mwyaf effeithiol i’r plant. O ganlyniad i’r wers drawsgwricwlaidd yma, roedd y plant wedi cael hwyl wrth ddysgu yn effeithio, datblygu eu sgiliau personol megis iaith, ysgrifennu, ymchwilio, darlunio, ac roeddwn i fel athrawes wedi darganfod techneg dda o gadw sylw’r disgyblion tuag at y wers. Felly, roeddwn i, a’r disgyblion, wedi datblygu wrth werthuso ar beth roeddwn am wella, a sut i newid yr arfer, a chwarae o gwmpas gyda beth oedd yn gweithio’n well ar gyfer fy nosbarth blwyddyn 5 a 6. Gwelir nodyn yn fy nydd llyfr wrth fy mentor dosbarth lle cytunodd e fy mod i wedi gwella yn fy sgil o gynllunio gwersi trawsgwricwlaidd.



	Beth nesaf?
	Nesaf, byddaf yn parhau i werthuso fy nefnydd o wersi trawsgwricwlaidd er mwyn cynllunio’r wers benodol ar gyfer y dosbarth o fy mlaen ar y pryd. Hyd yn oed wrth wneud y wers yma, roeddwn i wedi codi hyder, a dechrau gwneud y fath o wersi trawsgwricwlaidd yma yn fwy cyson, roedd yna dal lle i fi fel athrawes wella, a newid y ffordd rydw i’n meddwl am gynllunio amrywiaeth o wersi gwahanol. 

Er mwyn cadw ymlaen i ddatblygu, byddaf yn gwerthuso ar fy mhrofiadau i dros y tri lleoliad diwethaf, a chymryd ysbrydoliaeth/syniadau gwahanol oddi wrth athrawon eraill er mwyn ail-edrych ar y technegau rydw i’n defnyddio o fewn i’r dosbarth. Byddaf hefyd yn ceisio defnyddio meysydd dysgu eraill er mwyn creu gwersi diddorol, megis Mathemateg a Rhifedd gyda’r Dyniaethau neu Gelfyddydau Mynegiannol. Y ffordd yma, byddaf yn gallu creu amgylchedd yn fwy creadigol ac annibynnol yn fy nosbarth. I ychwanegu, byddaf yn parhau i gyfeirio tuag at y Cwricwlwm i Gymru er mwyn gwella fy nealltwriaeth o sut i gynllunio gwersi trawsgwricwlaidd gyda themâu neu bynciau gwahanol.





















Adfyfyriwch yn feirniadol ar eich cynnydd wrth gynllunio, paratoi ac addysgu gwersi sy’n ymgorffori egwyddorion pedagogaidd penodol (Dylid cymryd y dystiolaeth hon o’ch Pasbort Dysgu Proffesiynol – PDP). Dylid nodi hyd at 3 o’r egwyddorion pedagogaidd hyn fel maes ar gyfer datblygu a chyfiawnhau camau nesaf eich datblygiad.
Pwysleisia’r Cwricwlwm i Gymru (CIG) (Llywodraeth Cymru, 2024) bod pwysigrwydd arno athrawon i ddechrau gwerthfawrogi defnyddio sgiliau trawsgwricwlaidd mewn addysg, a rhoi profiadau sy’n gysylltiedig â’r byd go iawn, a’r byd gwaith i ddisgyblion yn eu dosbarthiadau. Er mwyn bod yn athro/athrawes effeithiol, wrth ddysgu, mae angen i’r cynnwys sydd yn cael i ddysgu, a’r ymagwedd cymera tuag at ddysgu’r gwersi yn bwrpasol (Fenstermacher et al, 2015). Ond, heb ddiddordeb ac ymrwymiad y disgyblion tuag at y gwersi, ni fydden nhw’n elwa o gwbl, felly gwêl pwysigrwydd o gael safiad effeithiol tuag at y fath o strategaethau sydd yn cael i ddefnyddio ar lawr y dosbarth (Harackiewicz et al, 2016).
Felly, yn yr aseiniad yma, trafodaf amdano dwy egwyddor bedagogaidd wahanol, sef “themâu trawsgwricwlaidd” a “cyd-destunau bywyd go iawn, dilys” (Llywodraeth Cymru, 2019). Adfyfyriaf ar fy mhrofiadau lle cynlluniais a ddysgais wersi oedd yn ffocysu yn seiliedig ar y ddwy egwyddor yma, a sut ddefnyddiais yr egwyddorion yma er mwyn gwneud y gwersi mwyaf effeithiol y gallwn ar gyfer fy nosbarth o fy mlaen ar y pryd. 
Themâu trawsgwricwlaidd yw gwersi lle mae mwy nag un maes dysgu a phrofiad yn digwydd, neu mae amrywiaeth o sgiliau yn cael i ddatblygu, megis sgiliau iaith, rhifedd, neu gymhwysedd digidol (Llywodraeth Cymru, 2021). Dadleua Barnes (2015) bod y byd tu fas o’r dosbarth yn drawsgwricwlaidd, felly yn hollol bwysig i wneud yr un peth yn y dosbarth er mwyn rhoi dysgu effeithiol i’r disgyblion. Hefyd, pwysleisia’r CIG bod rhoi profiadau dysgu deniadol i’r disgyblion yn hyrwyddo dysgu annibynnol, a sialensiau datblygol i’r disgyblion (Llywodraeth Cymru, 2023). Dangosa tystiolaeth gan Kong (2021) bod disgyblion sydd yn cymryd rhan yn y ddysgu, ac yn cael y profiadau o gyd-destunau bywyd go iawn, yn fwy tebygol o gael cymhelliad gwell, sydd wedyn yn creu ymgysylltiad ddosbarth cryf, ac yn cael effaith cadarnhaol arnynt yn academaidd. O ganlyniad i hyn, beirniadaf ar fy ngwersi i, gan edrych ar beth aeth yn llwyddiannus, ac os gwelais effaith dda wrth ffocysu ar yr egwyddorion yma. 

Cymerais lawer o amser yn cynllunio gwersi oedd yn effeithiol ar gyfer ein themâu ni yn y dosbarth er mwyn cael y fwyaf o effaith ar lwyddiant y disgyblion. Ond, fel pwysleisia Tirri et al (2018) mae’r dysgu wrth athrawon yn gorfod bod yn bwrpasol trwy’r amser er mwyn i’r plant lwyddo. Felly, gwêl pwysigrwydd meddwl yn galed amdano’r cynnwys sydd yn gorfod cael i ddysgu, a sut i ni fel athrawon yn mynd i ddarparu’r profiadau gorau i’r disgyblion i ddatblygu. Felly, adlewyrchaf ar ddwy egwyddor defnyddiais i helpu fi ar fy nhaith i fod yn athrawes ar lawr y dosbarth. 
Dangosa ymchwil blaenorol ar linciau gyda themâu trawsgwricwlaidd bod athrawon a disgyblion fel arfer yn methu a chysylltu un pwnc gyda’r llall, ac felly yn gallu bod yn anodd gwneud o fewn y dosbarth (Oates, 1998). Ond, wrth adlewyrchu ar fy mhrofiad i, gwelais fod y disgyblion dim wedi drysu o gwbl wrth wneud tasgau Iaith, Cymhwysedd digidol, Celf a Gwyddoniaeth o fewn un wers wrth ddysgu amdano haenau goedwig law’r Amason, ac o fewn gwirionedd, nad oedden nhw wedi sylwi bod gymaint o themâu trawsgwricwlaidd gwahanol o fewn i un wers. Cryfha Cattani a Kim (2021) hyn gan ddweud bod disgyblion sydd yn dysgu trwy amrywiaeth o ffynonellau gwybodaeth amrywiol yn yr un wers yn fwy tebygol o wella eu dysgu, ac yn fwy tebygol o ddatrys problemau. 

Cafodd astudiaeth eu cynhali gan Gray et al (2016), a wnaeth hyn ddangos bod integreiddio math o gelf o fewn i wersi Gwyddoniaeth yn ymwneud a'r amgylchedd wedi cael effaith dda ar ddysgu a mwynhad y disgyblion. O fewn i’r wers, dewisais ychwanegu tasg celf o fewn i wers Gwyddoniaeth amdano goedwig law’r Amason, lle'r oedd rhaid lliwio’r llun o’r goedwig law gan ddefnyddio eu dychymig er mwyn liwio’r llun gyda’r lliwiau cywir, yn y llefydd cywir gan ddefnyddio adnoddau o’u ddewis, megis pensiliau/creonau/pennau ffelt. Er bod damcaniaethwr John Dewey (Chen, 2023) wedi dadlau bod plant yn dysgu yn fwy trwy fod yn greadigol, pwyntia Teems (2021) allan y ffaith bod rhai athrawon ddim yn teimlo’n hyderus iawn wrth geisio ychwanegu celf i mewn i'w gwersi, a gall hyn wedyn effeithio ar ddatblygiadau’r disgyblion. Trwy fy mhrofiadau, gwelais fod hyn yn wir, a ni wnaeth llawer o athrawon defnyddio celf yn eu gwersi trawsgwricwlaidd, felly dewisais i wneud yn siŵr fy mod i’n defnyddio creadigrwydd o fewn fy ngwersi. 
Heddiw, gwelir technoleg yn cael i ddefnyddio llawer yn fwy o fewn i addysg yn ddosbarthiadau ysgolion cynradd/uwchradd, a dangosa fel un o’r dulliau mwyaf cost-effeithiol i addysgu’r plant yma (Haleem et al, 2022). Felly, cymerais fantais o’r “chromebooks” yn y dosbarth, a gofynnais i’r disgyblion i wneud ymchwil eu hunain i mewn i anifeiliaid o’r pedwar haen yn yr Amason, a dewis un ffaith ddiddorol amdanyn nhw, ac yna ysgrifennu’r ffaith yn eu llyfrau ar bwys yr haen gywir yn y tabl creon nhw. Trafoda Eiland (2019) bod llawer o’r pwrpas o ychwanegu elfennau o dechnoleg i mewn i ddosbarthiadau yn gwella sgiliau’r disgyblion, ac yn cryfhau eu hymgysylltiad i’r gwaith. Ond feirniada Shatri (2020) hyn oherwydd bod disgyblion weithiau yn fwy tebygol o dynnu sylw o’i gwaith, defnyddio adnoddau annibynadwy, yn wneud cynllunio gwersi yn anoddach i athrawon, a gall plant ddibynnu ar ddefnyddio technoleg gormod. Weithiau gwelais fod y disgyblion ddim yn defnyddio gwefannau dibynadwy, felly rhoddais wefannau da iddyn nhw i ddefnyddio er mwyn ymchwilio, ond gwelais fod hyn wedi rhoi profiad iddyn nhw o ymchwilio yn annibynnol. Ond, oherwydd nad oedd yr holl wers amdano dechnoleg a defnyddio “chromebook”, nad oeddwn i wedi gweld bod y disgyblion wedi dibynnu arnyn nhw lawer, ac ychwanegais yr agwedd yma yn eithaf naturiol i mewn i’r wers. Fel esbonia Ratheeswari, Raja a Nagasubramani (2015;2018) mae defnyddio technoleg yn elfen bwysig o fywyd pob dydd, felly mae’n hanfodol i’r dysgwyr i ddod yn gyfarwydd gyda thechnoleg, a sut i ymchwilio yn annibynnol, ac er mwyn gwneud hyn mae angen creu gwersi trawsgwricwlaidd sydd yn cynnwys pethau fel hyn.

Gwelir pwysigrwydd defnyddio themâu trawsgwricwlaidd oherwydd eu bod wedi profi i greu gwersi mwy dylanwadol ac ystyrlon i’r disgyblion (Earley, 2019). Ond, beirniada Savage (2012) yr effaith o ddysgu themâu trawsgwricwlaidd yn y dosbarth oherwydd teimla llawer o athrawon bod dim digon o wybodaeth gyda nhw amdano pob pwnc, ac felly dim yn dysgu i'w llawn botensial, sydd wedyn yn creu gwersi llai o effaith, ac o ganlyniad yn trechu’r pwrpas o themâu trawsgwricwlaidd. O ganlyniad i hyn, sylwir bod llawer o athrawon ddim yn teimlo’n hyderus gyda’r pwyslais o ddefnyddio themâu trawsgwricwlaidd, hyd yn oed bod ymchwil yn dangos yr effaith cadarnhaol mae themâu trawsgwricwlaidd yn cael ar sgiliau llythrennedd plant (Aslan, 2016). Roedd bron pob tasg yn y wers yn gorfodi’r disgyblion i ddarllen er mwyn datrys y problemau, ac i ddarganfod yr ymchwil cywir ar gyfer y tabl, felly er gwers oedd yn ffocysu ar Wyddoniaeth a Thechnoleg oedd hyn, roedd y themâu gwahanol wedi cyfoethogi eu sgiliau echddygol manwl ar yr un pryd a bod yn greadigol ac annibynnol, a wnes i ddigon o ymchwil er mwyn bod yn ddigon hyderus i ddysgu’r wers.
Trafoda Timmerman (2017) bod themâu trawsgwricwlaidd yn y dosbarth yn rhoi mynediad gwell i’r disgyblion gwannaf i’r ddysgu, ac yn gallu troi gwybodaeth yn gyfanwaith, a dod a gwersi i mewn i’r cyd-destunau bywyd go iawn, felly gallwn dweud bod y ddwy egwyddor yma yn dod law yn llaw. O fewn i fy nosbarth i, gwelais fod y plant gwannaf wedi elwa o’r themâu trawsgwricwlaidd oherwydd roedden nhw’n gallu dysgu wrth liwio, gludo, ac ymchwilio yn lle dim ond defnyddio eu sgiliau ysgrifennu i ddangos eu dealltwriaeth. Beirniada Greenwood (2017) y defnydd o themâu trawsgwricwlaidd gan esbonio bod gwneud hyn yn effeithiol yn gorfod defnyddio amrywiaeth o adnoddau gwahanol, megis gwaith grŵp, gwaith annibynnol, ac fel dosbarth cyfan. Ond, gallwn cwestiynu hyn oherwydd gweithiodd y plant yn fwy annibynnol yn y wers yma, a ddangosa Agustina a Fajar (2019) bod gweithio yn annibynnol o fewn gwersi yn hybu’r disgyblion i ddatrys problemau eu hunain heb gymaint o gymorth o eraill, sydd yn cael effaith dda ar eu datblygiad fel plentyn. 

Uwch oleua’r CIG (Llywodraeth Cymru, 2023) bod y cwricwlwm wedi cael i gynllunio er mwyn rhoi’r cyfleoedd i’r dysgwyr i fordwyo sgiliau cyfarwydd ag anghyfarwydd, a sut i gymhwyso eu sgiliau i mewn cyd-destunau bywyd go iawn, dilys. Pwysleisia Bion (2023) bod plant yn dysgu yn well trwy brofiadau, ac felly gall plant dysgu amdano gyd-destunau bywyd go iawn, dilys trwy weithgareddau ymarferol. O ganlyniad i hyn, trafodaf amdano’r wers Mathemateg o fewn i gyd-destunau bywyd go iawn amdano bwysau (cilogramau a gramau) gyda dosbarth blwyddyn 5.

Dangosa tystiolaeth gan Uyen et al (2022) bod dysgu mathemateg trwy brofiadau yn gallu creu dysgu effeithiol a chyffrous i ddisgyblion gan ddysgu’r wybodaeth, ac yna treialu yn go iawn. Fel trafoda yn flaenorol, cytuna damcaniaethwyr megis Jean Piaget (Kolb a Kolb, 2009) bod dysgu trwy brofiad yn hollol bwysig o fewn i’r dosbarth, ac felly defnyddiais y syniad yma er mwyn i’r disgyblion ymarfer eu sgiliau o ddarllen cloriannau, deall mesuriadau/trosi, a sut i bwyso pethau er mwyn datblygu’r sgil ar gyfer eu bywydau go iawn wrth wneud pethau fel coginio. 

Plentyn wedi’i rymuso yw plentyn sydd yn cael y gallu i ymdopi gyda sialensiau bywyd gan ddefnyddio’r adnoddau sydd ar gael iddyn nhw, ond beirniada rhai pobl bod y plant yma ddim yn dysgu sut i wneud hyn yn effeithiol o fewn addysg yn yr ysgol (Srikala, Kishore, 2010). Er bod prif bwrpas addysg yw paratoi’r plant ar gyfer y byd go iawn, dadleua Gupta (2021) y fath o sgiliau mae disgyblion yn dysgu wrth fod yn yr ysgol  ynglŷn â chyd-destunau bywyd go iawn, gan ddweud bod llawer ddim yn dda wrth ddatrys problemau, neu ddefnyddio offer modern. Oherwydd hyn, pwysleisia pwysigrwydd gwneud yn siŵr bod ddisgyblion yn cael y profiadau o ddysgu, ac ymarfer y sgiliau o fewn i gyd-destunau bywyd go iawn ar gyfer eu dyfodol ar ôl gadael ysgol (Cullinane a Montacute, 2017). Felly, dewisais ddysgu sgiliau bywyd iddyn nhw o bwyso gwrthrychau a ddeall fath o fesuriadau, gan ddatblygu eu sgiliau wrth wneud gwers Mathemateg. 

Trafoda Aynas ac Aslan (2021) bod defnyddio adnoddau go iawn ar gyfer dysgu dilys yn gallu cael effaith cadarnhaol ar lwyddiant y plant gan fod cyfle i’r athro i ddod a’r byd tu fas o’r dosbarth i mewn i’r dosbarth, ac o ganlyniad yn gwneud i sgiliau’r plant bod yn fwy parhaol ac ystyrlon. Oherwydd roedd yna bedwar gwahanol dasg yn mynd ymlaen yn yr un wers wrth ddysgu am bwyso, roedd llawer o wahanol gyfleoedd i’r plant i gael dysgu dilys, wrth bwyso gwrthrychau go iawn, i ddatrys problemau er mwyn deall beth gall mynd ar y clorian, a beth nad oedd yn gallu. O ganlyniad i’r elfen o ddefnyddio amrywiaeth o adnoddau, roedd y plant yn gallu cael y teimlad o’r byd go iawn du fewn i bedwar wal y dosbarth.

Er bod defnyddio amrywiaeth o adnoddau yn bwysig o fewn i ddysgu dilys, dangosa Nachtigall et al (2022) bod rhai adnoddau sydd yn cael i ddefnyddio o fewn ddysgu yn gallu fod yn di-pwrpas, ac felly yn ddi-werth. Cyn gwneud y wers gylchdro ar bwysau, dysgais y dosbarth am y theori o bwyso gyntaf, gan esbonio diffiniad o bwyso, beth yw cilogramau a gramau, a beth mae pwyso yn cael i ddefnyddio ar gyfer yn y byd go iawn, ac felly nad oedd yr adnoddau yn y wers yma yn di-pwrpas. I ychwanegu, pwysleisia  Fisher et al (2012) bod creu sylfaen, ac adeiladu ar wybodaeth flaenorol ddisgyblion yn bwysig er mwyn sgaffaldio ar gyfer y brif wers, ac oherwydd roedd yna sgaffaldio cyn y cylchdroi yma, roedd y pwrpas o ddysgu o gyd-destunau bywyd go iawn trwy Fathemateg wedi bod yn eithaf llwyddiannus.
Er llwyddiant y wers yma, gallwn cymryd mewn i ystyriaeth bod yna sialensiau i geisio dysgu o fewn i gyd-destunau bywyd go iawn. Fel trafoda yn flaenorol, er bod defnyddio adnoddau amrywiol yn ffordd dda o wneud hyn yn llwyddiannus, gwelaf rhwystrau megis dim digon o amser neu arian i gael y pethau sydd angen ar gyfer gwersi effeithiol yn ysgolion (Waite, 2020). Cytuna Matope (2021) bod angen digon o adnoddau er mwyn creu gwersi effeithiol, ond bod llawer o athrawon yn ddiffyg pethau fel hyn, sydd yn cael effaith ar addysg y disgyblion. Ond, yn yr ysgol lle dysgais y wers yma, roedd yna lawer o adnoddau gwahanol ar gael, megis cloriannau pwyso i ddefnyddio, ac roedd yna gylchdroi o 4 gwahanol weithgaredd er mwyn lleihau’r angen o adnoddau, ond roedd y ddysgu am y cyd-destunau bywyd go iawn dal yn digwydd wrth i’r plant wneud y gwahanol daflenni gwaith/tasgau. Felly, wrth i’r disgyblion chwarae gêm o drosi cilogramau i gramau wrth wneud “twister” roedden nhw dal yn dysgu amdano bwysau go iawn, ar yr un pryd a datblygu eu sgiliau Mathemateg mewn ffordd hwylus gan ddefnyddio eu corff yn lle papur a phensil. Trafoda McGowan et al (2023) bod plant yn mwynhau sefyll i lan neu ddefnyddio eu cyrff mewn ffordd ymarferol wrth ddysgu yn lle eistedd i lawr, ac wrth i’r disgyblion chwarae’r “twister” roedd hyn yn fwy tebygol o roi gwybodaeth bydden nhw’n cofio amdano sut i drosi a darllen pwysau ar gyfer y byd go iawn, felly gallwn cwestiynu faint o adnoddau amrywiol sydd wir angen i gael addysg effeithiol.

Dewisais y ddwy egwyddor yma oherwydd gwelaf pwysigrwydd y ddau er mwyn hybu dysgu’r dysgwyr, a hefyd i ddefnyddio’r ddwy egwyddor gyda'i gilydd weithiau er mwyn creu gwersi effeithiol, gan ddysgu am gyd-destunau bywyd go iawn trwy themâu trawsgwricwlaidd. Er mwyn i’r dysgwyr cael y mwyaf allan o addysg, mae’n bwysig i wneud y gwersi yn bwrpasol ac yn hwylus i’r disgyblion penodol o’ch blaen (Fitzgerald a Fitzgerald, 2020). Felly, gwelaf pwysigrwydd defnyddio’r ddwy egwyddor yma, hyd yn oed weithiau gall cael yr amser i ddarganfod/creu’r adnoddau, a chynllunio’r wers yn gallu bod yn rhwystr fel athro (Merritt, 2016).  

Wrth gyfeirio yn ôl at y CIG, gwelaf bod prif bwrpas y cwricwlwm yw galluogi dysgwyr i ddatblygu tuag at y pedwar diben cyn gadael addysg, ac i roi dechreuad buddiol ar gyfer dyhead pob dysgwyr (Llywodraeth Cymru, 2024).  Ond, er mwyn gwneud hyn fel athro, mae’n bwysig i gadw at y Safonau Proffesiynol ar gyfer Addysgu ac Arweinyddiaeth fel ein bod yn gallu dangos safonau proffesiynol uchel yn ein gyrfaoedd fel ymarferydd yng Nghymru (Llywodraeth Cymru, 2019).
Er y disgwyliadau yma, gwelwn pwysigrwydd bod yn adfyfyriol trwy gydol ein profiadau a gyrfa, fel ein bod yn gallu deall ein camau nesaf i ddatblygu. Felly, adfyfyriaf ar fy mhrofiadau gan ffocysu ar y ddwy egwyddor benodol trafoda yn flaenorol. Defnyddiais ystod o themâu gwahanol yn fy ngwers Gwyddoniaeth gyda disgyblion blwyddyn 5 a 6, ond fel trafoda Sølvik a Glenna (2022)  mae yna ddisgwyliadau ar athrawon i hyrwyddo dysgu dyfnach o fewn y dosbarth. O ganlyniad i hyn, yn y dyfodol, byddaf yn ceisio ychwanegu amrywiaeth eang o weithgareddau dyfnach, megis ymchwilio a chreu ffeil ffeithiau amdano’r anifeiliaid ar “Canva” er mwyn hybu gwaith yn fwy annibynnol a ddwfn. 

I ychwanegu, yn y dyfodol byddaf yn cymryd i mewn i ystyriaeth yr agwedd o ddefnyddio celf yn fwy o fewn i wersi i hybu creadigrwydd y disgyblion. Pwysleisia Woods a Jeffrey (2019) bod dysgu yn greadigol yn bwysig ar gyfer llwyddiant ddysgwyr, ac felly yn y dyfodol byddaf yn ceisio ychwanegu mwy o weithgareddau celf i mewn, megis paentio, darlunio neu greu darnau celf allan o adnoddau amrywiol. Trafoda Alter et al yn 2009 rhai o’r sialensiau wrth geisio corffori celfyddydau gweledol a mynegiannol i mewn i wersi eraill, gan ddangos bod rhai athrawon yn teimlo’n llethu gyda’r holl ofynion y cwricwlwm o wersi effeithiol a drawsgwricwlaidd, ac yn trafod y ffaith eto bod dim digon o amser i ychwanegu popeth. Ond, o fewn i’r CIG, gwelwn bod mwy o ffocws ar adeiladu ar y pedwar diben er mwyn creu’r gwersi trawsgwricwlaidd, ac o ganlyniad, mwy o gyfleoedd i ychwanegu’r gwahanol feysydd dysgu a phrofiadau (Llywodraeth Cymru, 2022). 

Ynglŷn â'r dysgu cyd-destunau bywyd go iawn, dilys, cymerais fantais ar yr adnoddau oedd ar gael i greu gwers effeithiol er nwyn datblygu sgiliau Mathemateg y dysgwyr, ond hefyd sgiliau gwrando a darllen wrth wneud y tasgau gwahanol. Hyd yn oed aeth y cylchdroi yma yn llwyddiannus wrth i’r dysgwyr dysgu beth oedd pwyso, sut i bwyso, a sut i ddarllen/trosi mesuriadau yn gywir, wrth adfyfyrio, gwelaf rhai pethau byddaf yn newid yn y dyfodol. Fel trafoda Waite (2020) yn flaenorol, o fewn llawer o ysgolion, gwelir bod cael yr amser ac arian i gael adnoddau effeithiol ar gyfer y gwersi yn gallu bod yn rhwystr, ac felly mae’n bwysig i gymryd mewn i ystyriaeth cyllideb yr ysgol byddaf yn gweithio o fewn yn y dyfodol. 

Defnyddiais gloriannau go iawn ar gyfer un o’r tasgau yn y wers Mathemateg, a gweithiodd hyn yn dda, ond y tro nesaf, byddaf yn ceisio rhoi amrywiaeth o adnoddau eraill i’r dysgwyr oedd yn gwneud y tasgau arall megis tasg yn fwy ymarferol yn lle gwneud taflen gwaith o ddarllen cloriannau. Y rheswm dros hyn yw oherwydd fel trafoda Nicaise et al (2000) mae gweithgareddau ymarferol yn gallu hybu dysgu bywyd go iawn, dilys achos eu bod yn gallu darparu cyd-destunau hanfodol er mwyn gallu deall y wybodaeth, ac yna eu cymhwyso.

Fel trafoda Fisher et al (2012) yn flaenorol, mae yna bwysigrwydd ar sgaffaldio gyda’r dysgwyr cyn y wers, a gwnes i hyn yn y wers Mathemateg, ond, yn y dyfodol, byddaf yn ceisio gwneud hyn mewn ffordd wahanol. Hyd yn oed gwnes i wers cyn y cylchdroi yma yn esbonio pwysau, a sut mae’n cael i ddefnyddio yn y byd go iawn, nad oeddwn wedi dangos yn union sut i bwyso pethau gan ddangos esiamplau go iawn. Felly, fel athrawes, byddaf yn gwneud yn siŵr fy mod yn fwy trwyadl wrth sgaffaldio er mwyn i’r dysgwyr cael y mwyaf allan o’r gwersi, ac iddyn nhw i fod yn fwy tebygol o gofio’r wybodaeth. 

I gloi, yn y dyfodol, byddaf yn parhau i adfyfyrio ar fy nysgu fel athrawes, a gwneud yn siŵr fy mod yn gweithio yn galed i roi’r addysg fwyaf buddiol i fy nysgwyr. Dadleua bod arfer myfyriol yn galluogi i athrawon i ddatblygu eu hunain yn broffesiynol er mwyn helpu’r disgyblion cyrraedd eu llawn botensial, felly byddaf yn sicr i weithio ar fy ngwersi i wneud yn siŵr bod pwrpas i bob gwers (Çimer et al, 2013). Byddaf yn parhau i gynllunio gwersi hwylus a fuddiol i’r dysgwyr gan ddefnyddio’r pedwar diben, y meysydd dysgu, a’r egwyddorion pedagogaidd o fewn i’r cwricwlwm i wneud yn siŵr fy mod yn parhau i ddatblygu fel addysgwr.

